Efnt verður til Brákarhátíðar í Borgarnesi um helgina . Að vanda verður boðið upp á skemmtilega dagskrá á hátíðinni sem kennd er við ambáttina Þorgerði Brák , fóstru Egils Skallagrímssonar . Formleg dagskrá hátíðarinnar fer fram á morgun , laugardag , en Borgnesingar munu þó hefja gleðina í kvöld þegar götugrillið sívinsæla fer fram . Líkt og í fyrra hefur Borgarnesi og einnig Hvanneyri verið skipt upp í hverfi sem fær sinn lit til skreytinga . Íbúar hverfanna keppa síðan sín í milli um best skreytta hverfið sem sérstök dómnefnd mun velja . Það eru Neðri-bæjarsamtökin í bænum auk fjöldi annarra heimamanna sem standa að skipulagningu hátíðarinnar sem nú er haldin í fimmta skipti . Formleg hátíðarhöld hefjast kl. 09:30 á morgun með víkinga-skartgripagerð í Landnámssetrinu . Klukkan 10 hefst Brákarhlaupið sem hlaupahópurinn Flandri hefur umsjón með í ár . Hlaupið verður frá Landnámssetrinu og keppt í aldursflokkum í 3 km. og 10 km hlaupi . Skrúðganga frá Brákarey í Skallagrímsgarð hefst kl. 13:30 en að henni lokinni hefst fjölskylduskemmtun í garðinum sem stendur til kl. 17 . Þar verða veitt verðlaun fyrir skreytingar í götugrilli , víkingar í víkingafélögunum Rimmugýgur og Hringhorninu verða með uppákomur , listsýning ungmenna í Borgarnesi og tónlistaratriði flutt þar sem m.a. leikskólabörn syngja vel valin lög fyrir gesti . Ýmislegt verður einnig um að vera í Englendingavík . Frá kl. 11 - 13 býður Björgunarsveitin Brák upp á siglingar um víkina og kringum Brákarey , klukkan 15 fer þar fram leðjukörfuboltaleikur og kl. 16 leiksýningin Ástarsaga úr fjöllunum fyrir börn á aldrinum 2 - 9 ára í boði Edduveraldar og Loftorku , en sýningin fer fram í Edduveröld . Um kvöldið verður farin skrúðganga frá Hjálmakletti til Englendingavíkur og hefst hún kl. 19:30 . Í víkinni verður efnt til kvöldvöku sem stendur yfir til kl. 23 . Brákarhátíð lýkur síðan með dansleik með hljómsveitinni Sálinni hans Jóns míns í Hjálmakletti á miðnætti sem knattspyrnudeild Skallagríms skipuleggur . Fjölbreyttir listgjörningar og uppákomur ungmenna í Borgarnesi munu setja svip sinn á Brákarhátíð í ár . Krakkar í vinnuskóla Borgarbyggðar og í frístundastarfi sveitarfélagsins hafa unnið að undirbúningi atriða síðustu daga undir stjórn Ragnheiðar Hörpu Leifsdóttur , ungrar listakonu úr Reykjavík . Að sögn Ragnheiðar Hörpu ætla krakkarnir að standa fyrir fjölbreyttum atriðum . „ Krakkarnar verða með margskonar viðburði á hátíðinni . Lítið leikrit verður sett upp í Skallagrímsgarði og einnig listsýning þar sem myndir eftir krakkana innblásnar af sögunni af Brák , umhverfinu hér í kring og hátíðinni verða sýndar milli trjánna . Sumir krakkar munu leika lifandi tónlist fyrir gesti og þá verða hægt að sjá málaða steina og önnur verk eftir þau hér og þar um bæinn , sérstaklega á leið beggja skrúðgangna sem þau leiða og taka þátt í , “ segir Ragnheiður Harpa en að auki er fjöldi annarra atriða á dagskránni . Það eru krakkar á aldrinum 6 - 16 ára sem vinna að atriðunum og segir hún að gleði og fjör verði í fyrirrúmi . „ Krakkarnir verða svo að sjálfsögðu í skemmtilegum búningum í tilefni dagsins og munu atriði þeirra vafalaust setja ánægjulegan svip á hátíðina . “